KIRJALLINEN KYSYMYS E-1563/00 esittäjä(t): Bart Staes (Verts/ALE) neuvostolle. Ihmisoikeuksien kunnioittaminen Turkissa.



Virallinen lehti nro 081 E , 13/03/2001 s. 0054 - 0055



KIRJALLINEN KYSYMYS E-1563/00 esittäjä(t): Bart Staes (Verts/ALE) neuvostolle (24. toukokuuta 2000) Aihe: Ihmisoikeuksien kunnioittaminen Turkissa Vastauksessaan kirjalliseen kysymykseen E-0028/00(1) neuvosto toteaa, että se ei ole tietoinen parlamentin jäsenten lainaamista Alex Sklanin Turkkia koskevista lausunnoista. Kyseiset lausunnot toistetaan sanatarkasti kysymyksen E-0028/00 tekstissä, joten neuvosto on niistä tietoinen. Koska komissio on osallistunut Medical Foundation for the Care of Victims of Torture -järjestön hankkeiden rahoittamiseen on mielestäni perusteltua, että neuvosto ottaa kantaa kyseiseen asiaan. Alex Sklanin toiminnan luonteella ja hänen lausunnoillaan on merkitystä yhteisön ulko- ja turvallisuuspolitiikan ja Euroopan unionin laajentumisen kannalta. 1. Voiko neuvosto vahvistaa, että selvästi suurin osa Medical Foundation for the Care of Victims of Torture -järjestön potilaista tulee Turkin Kurdistaniasta, kuten järjestön työntekijä Alex Sklan väittää? 2. Katsooko neuvosto, että järjestön työntekijän Alex Sklanin käyttämää nimitystä kiduttajavaltio voidaan soveltaa Turkkiin? a) Jos vastaus on kielteinen, katsooko neuvosto, että unionin osittain rahoittaman kidutuksen ja (sota)väkivallan uhreja auttavan keskuksen työntekijä on väärässä kutsuessaan Turkkia kiduttajavaltioksi? b) Miten neuvosto siinä tapauksessa selittää sen, että selvästi suurin osa Medical Foundation for the Care of Victims of Torture -järjestön potilaista tulee Turkin Kurdistaniasta, kuten järjestön työntekijä Alex Sklan väittää? 3. Yhtyykö neuvosto järjestön työntekijän Alex Sklanin käsitykseen, että kidutus on (Turkissa) laajalle levinnyttä, rutiininomaista ja kuuluu luonnostaan niin kutsuttuun järjestyksenpitoon? a) Jos vastaus on kielteinen, miksi neuvosto ei yhdy kyseiseen käsitykseen ja miten neuvosto perustelee kantansa, kun otetaan huomioon, että selvästi suurin osa Medical Foundation for the Care of Victims of Torture -järjestön potilaista tulee Turkin Kurdistaniasta, kuten järjestön työntekijä Alex Sklan väittää? (1) EYVL C 280 E, 3.10.2000, s. 162. Vastaus (10. lokakuuta 2000) Neuvosto vahvistaa sen, mitä se on todennut kirjalliseen kysymykseen E-0028/00 antamassaan vastauksessa suhtautumisestaan yksittäisten henkilöiden lausuntoihin. Siltä osin kuin parlamentin jäsenen kysymys koskee ihmisoikeuksia, neuvosto on edelleen huolestunut Turkin ihmisoikeustilanteesta ja kidutuksen käytöstä maassa. Kidutuksesta ja pahoinpitelyistä Turkissa on paljon ilmoituksia, eivätkä ne koske pelkästään Kaakkois-Turkkia vaan myös maan muita osia. Erityisesti turvallisuusjoukkojen suorittamat pidätykset ovat aiheuttaneet huolta, sillä pidätysaika voi monissa kaakkoisissa provinsseissa olla jopa 10 päivää, ja pidätetyt saatetaan eristää, heiltä evätään usein oikeus asianajajaan ja heitä saatetaan kiduttaa ja pahoinpidellä. Turkin hallitus on myöntänyt kidutuksen käytön. Turkin viranomaiset ovat toteuttaneet toimia sekä ilmoittaneet uusista suunnitelmista toimiksi, joilla pyritään kidutuksen lopettamiseen Turkissa. Neuvosto seuraa edelleen tilannetta ja kannustaa Turkkia toteuttamaan kaikki tarvittavat toimet ihmisoikeuksien kaikkinaisen kunnioittamisen takaamiseksi.